b'\n_START_ARTICLE_\nOGame\n_START_SECTION_\nOGame p\xc3\xa5 diverse sprog/dom\xc3\xa6ner\n_START_PARAGRAPH_\nDe forskellige dom\xc3\xa6ner, med hver deres sprog, er delt op i et antal universer, afh\xc3\xa6ngig af antallet af spillere. Den danske .dk udgave har p.t. 17 universer (Marts 2012). Det tyske .de var det f\xc3\xb8rste dom\xc3\xa6ne, og har derfor flere spillere. .org er nyere og sigter med engelsktalende mennesker. P.t. har .de 70 universer, mens .org har 28 universer. .org-dom\xc3\xa6net n\xc3\xa5ede i januar 2006 op p\xc3\xa5 over 100.000 brugere. Der er ogs\xc3\xa5 en polsk .pl-udgave af spillet, som har 51 universer. Det franske .fr OGame har 37 universer. Det italienske .it har 27 universer. Det spanske .es har 24 universer. Det brasilianske og portugisiske .br/.pt-Ogame har 8 universer. Der findes ogs\xc3\xa5 et OGame i Balkan p\xc3\xa5 www.ogame.ba, som indtil videre k\xc3\xb8rer med 13 universer.\n_START_SECTION_\nPoint\n_START_PARAGRAPH_\nPoint bruges hovedsageligt til at opstille spillere efter rang, hvilket spiller ind p\xc3\xa5 alliancernes rangliste. Der er tre former for points: points, fl\xc3\xa5depoints og forskningspoints. Et point gives for hvert tusinde ressourceenheder man bruger. Deuterium som bruges til at flyve giver dog ikke points. Tilsvarende fjernes et point for hvert tusinde ressourceenheder man mister undtagen det man bruger til at flyve. Derudover f\xc3\xa5r man et fl\xc3\xa5depoint for hvert rumskib man bygger, og for hvert forskningsniveau man f\xc3\xa5r f\xc3\xa5r man et forskningspoint. Point f\xc3\xa5s prim\xc3\xa6rt fra minedrift, plyndringstogter, forskning og skibskonstrution, men mistes ved fjendtlige plyndringstogter og ved at slette kolonier.\n_START_SECTION_\nRessourcer\n_START_PARAGRAPH_\nDer findes tre ressourcer i Ogame: metal, krystal og deuterium. R\xc3\xa5metal er den rigeste ressource, idet den er nemmest at producere, og anvendes i store m\xc3\xa6ngder i alt fra planetariske bygninger over skibskonstruktion til forskning. Krystal bruges ogs\xc3\xa5 til bygninger, men bruges mest til forskning. Deuterium bruges hovedsageligt som br\xc3\xa6ndstof for spillerens fl\xc3\xa5de. Disse ressourcer produceres p\xc3\xa5 to m\xc3\xa5der: man kan lave plyndringstogter mod andre spilleres planeter med sin fl\xc3\xa5de, eller i fred og ro producere dem ved minedrift p\xc3\xa5 sin egen planet. Pga. minedriftens forholdsvist langsomme natur, kommer man oftere i besiddelse af ressourcer gennem plyndringstogter._NEWLINE_Senere i spillet er det muligt for store spillere at fleet crash\'e mindre spillere, hvorved hele eller dele af forsvarerens fl\xc3\xa5de \xc3\xb8del\xc3\xa6gges. Derefter kan 30\xc2\xa0% skrot fra kampene recirkuleres ved hj\xc3\xa6lp af et skib kaldet Recycler. Man kan kun f\xc3\xa5 metal og krystal p\xc3\xa5 denne m\xc3\xa5de.\n_START_SECTION_\nBygninger\n_START_PARAGRAPH_\nBygninger bruges til at samle ressourcer (miner), til energi (sol- og fusionskraftv\xc3\xa6rker), til opbevaring (metal-, krystal- og deuteriumlagre), til at bygge fl\xc3\xa5den og forsvaret (rumskibsv\xc3\xa6rft), til forskning (forskningslaboratorium), til at begr\xc3\xa6nse produktionstiden p\xc3\xa5 bygninger, rumskibe og forsvar (Robotfabrik og Nanitfabrik), eller til at lave og opbevare missiler (Raketsilo). At bygge i OGame adskiller sig p\xc3\xa5 flere m\xc3\xa5der fra at bygge i mange andre spil. For det f\xc3\xb8rste skal man ikke v\xc3\xa6lge placering for bygningerne, man bygger blot bygningen og opgraderer den derefter. For det andet er der ingen gr\xc3\xa6nser for hvor h\xc3\xb8jt man kan opgradere sine bygninger (niveau 1, niveau 2, osv.). Prisen i ressourcer fordobles for hvert opgraderingsniveau, bortset fra metal miner, krystal miner, deuterium syntetiserere, solkraftv\xc3\xa6rker._NEWLINE_Hver bygning optager en arealenhed p\xc3\xa5 en planet, og hvert nyt niveau optager endnu en enhed. N\xc3\xa5r hele arealet p\xc3\xa5 planeten anvendes, kan der ikke bygges nye bygninger, med mindre en s\xc3\xa5kaldt Terraformer produceres, som laver nye arealer for hvert niveau den opgraderes. Dog kan bygninger nedrives igen for en mindre sum metal og krystal. Bygningen bliver nedgraderet \xc3\xa9t niveau, og optager \xc3\xa9t areal mindre.\n_START_SECTION_\nRumskibe\n_START_PARAGRAPH_\nOGame kendes bedst som et kampspil, s\xc3\xa5 en fl\xc3\xa5de er af st\xc3\xb8rste betydning. Spillere med st\xc3\xb8rre fl\xc3\xa5der fleet crash\'er ofte spillere med mindre fl\xc3\xa5der. At bygge absurd store fl\xc3\xa5der h\xc3\xa6vdes ofte at v\xc3\xa6re n\xc3\xb8glen til succes i spillet. Der er meget f\xc3\xa5 fordele ved at v\xc3\xa6re fredelig og holde sig til minedrift. Der er seks slags kamprumskibe: Slagskibe, Destroyere, Krydsere, Bombere, sm\xc3\xa5 og store J\xc3\xa6gere og senest kom et nyt skib; Interceptor. Derudover er der sm\xc3\xa5 og store transportrumskibe til at transportere ressourcer. Der findes ogs\xc3\xa5 D\xc3\xb8dsstjerner, som med deres voldsomme slagkraft er i stand til at tilintetg\xc3\xb8re m\xc3\xa5ner. Blandt hj\xc3\xa6lpetropperne findes spionagesonder, som indsamle vitale oplysninger om fjendens styrker, Recyclers ("recirkul\xc3\xb8rer") som kan indsamle skrot efter et fleet crash ("rumslag"), koloniskibe som kan lave kolonier p\xc3\xa5 ikke-optagede planeter, samt solarsatelitter, som kan ved at indfange solens str\xc3\xa5ler kan producere ekstra str\xc3\xb8m til planeten. M\xc3\xa6ngden af produceret energi fra solarsatelitterne varierer afh\xc3\xa6ngig af planetens position i solsystemet. Position 1 er t\xc3\xa6ttest p\xc3\xa5 solen og producerer derfor mest energi, mens Position 15 er fjernest fra solen og derfor producerer mindre energi.\n_START_SECTION_\nForsvar\n_START_PARAGRAPH_\nI mods\xc3\xa6tning til at bygge store m\xc3\xa6ngder rumskibe, er der ogs\xc3\xa5 fordele ved at v\xc3\xa6re defensiv. Hvis ens forsvar \xc3\xb8del\xc3\xa6gges er der ikke mulighed for at generhverve de tabte ressourcer med Recyclere, og der er ikke muligheder i stil med fleet saving. En fordel er dog, at forsvarsbygninger har 70% chance for at genopbygges hvis de \xc3\xb8del\xc3\xa6gges i kamp._NEWLINE_Et st\xc3\xa6rkt forsvar p\xc3\xa5 en planet kan afholde andre spillere fra at angribe p\xc3\xa5 grund af tab. Derved muligg\xc3\xb8r et forsvar at der kan ligge flere ressourcer p\xc3\xa5 en planet, uden den store chance for at den vil blive angrebet._NEWLINE_Hvis antallet af forsvarsanl\xc3\xa6g er over 10, fx 500, vil pr\xc3\xa6cis 70% af de \xc3\xb8delagte forsvarsanl\xc3\xa6g efter et angreb bygge sig op igen, i dette tilf\xc3\xa6lde alts\xc3\xa5 350. Er antallet af forsvarsanl\xc3\xa6g under 10 vil der blive udregnet genopbygningschance pr forsvarsanl\xc3\xa6g, dvs. at det er muligt at der bliver genopbygget fx 8 eller 4 forsvarsanl\xc3\xa6g i stedet for de 7 (70% af 10)_NEWLINE_Bem\xc3\xa6rk dog, at hvis forsvaret \xc3\xb8del\xc3\xa6gges af interplanetarraketter (IPR), vil det IKKE bliver repareret. For at beskytte ens forsvar b\xc3\xb8r man alts\xc3\xa5 bygge forsvarsraketter. Disse kr\xc3\xa6ver en raketsilo p\xc3\xa5 niveau 2.\n_START_SECTION_\nRumrejser\n_START_PARAGRAPH_\nI mods\xc3\xa6tning til mange andre spil i RTS-genren, giver OGame ikke direkte kontrol over ens rumfart\xc3\xb8jer. I stedet giver man sine rumskibe besked p\xc3\xa5 hvor de skal flyve hen (vha. spillets koordinat-system), og p\xc3\xa5 hvad de skal g\xc3\xb8re n\xc3\xa5r de ankommer. En timer dukker op p\xc3\xa5 oversigtssiden, og viser din fl\xc3\xa5des ETE (engelsk fra "estimated time en route", antaget transporttid). Denne tid g\xc3\xa6lder for tur-retur, og n\xc3\xa5r tiden er g\xc3\xa5et er fl\xc3\xa5den alts\xc3\xa5, s\xc3\xa5fremt den overlever angrebet, tilbage p\xc3\xa5 hjemmeplaneten. Fl\xc3\xa5den kan ikke angribes n\xc3\xa5r den er p\xc3\xa5 mission, men kun n\xc3\xa5r den er station\xc3\xa6r ved en planet. Fl\xc3\xa5debev\xc3\xa6gelser kan ikke overv\xc3\xa5ges med mindre man har en sensorbygning (som kun kan konstrueres p\xc3\xa5 m\xc3\xa5ner). Rumskibene i OGame kan gives syv ordrer (ikke alle rumskibe kan udf\xc3\xb8re alle handlinger):\n_START_SECTION_\nTransport\n_START_PARAGRAPH_\nEn transport mission g\xc3\xa5r ud p\xc3\xa5, at et stort eller sm\xc3\xa5t transportskib sendes til en anden planet med det form\xc3\xa5l at levere ressourcer til den givne planet. N\xc3\xa6sten alle skibe kan g\xc3\xb8re dette.\n_START_SECTION_\nAngreb\n_START_PARAGRAPH_\nAngreb indeb\xc3\xa6rer at sende sin fl\xc3\xa5de ud for at angribe en anden planet. Der er normalt to grunde til dette: Den f\xc3\xb8rste er raiding \xe2\x80\x93 hvis du vinder den efterf\xc3\xb8lgende kamp, vil du tage s\xc3\xa5 mange ressourcer som dit skib kan fragte dog maximum 50\xc2\xa0% af fjendens ressourcer. Bem\xc3\xa6rk dog at det, med mindre der er erkl\xc3\xa6ret krig, er forbudt at angribe nogen mere end seks gange p\xc3\xa5 24 timer. Dette betragtes som "bashing" og man kan som straf blive bandlyst fra universet. Alligevel kan man angribe op til ni gange pr. 24 timer, s\xc3\xa5 fremt der sendes "b\xc3\xb8lger" af sted. Et fuldt angreb best\xc3\xa5r af tre fl\xc3\xa5der, "b\xc3\xb8lger", som ankommer til m\xc3\xa5let med 30 minutters intervaller. Dette kan g\xc3\xb8res op til tre gange pr. 24 timer. Husk dog at reglerne er forskellige fra land til land s\xc3\xa5 l\xc3\xa6s ALTID reglerne n\xc3\xb8je, f\xc3\xb8r du g\xc3\xa5r i gang med at angribe med de regler, du kender! I det danske univers er det f.eks. nu kun tilladt at angribe en planet (m\xc3\xa5ner t\xc3\xa6ller som selvst\xc3\xa6ndige planeter) 6 gange indenfor en l\xc3\xb8bende 24 timers periode. Der kan derfor ikke angribes i "b\xc3\xb8lger" over de 6 tilladte angreb.\n_START_SECTION_\nSpionage\n_START_PARAGRAPH_\nP\xc3\xa5 spionagemissioner unders\xc3\xb8ger udsendte spionagesonder den p\xc3\xa5g\xc3\xa6ldende planet, og bestemmer m\xc3\xa6ngden af ressourcer, forsvar, fl\xc3\xa5der, bygninger og forskning p\xc3\xa5 den planet. I starten kan man dog kun se ressourcer, for at f\xc3\xa5 adgang til de \xc3\xb8vrige oplysninger m\xc3\xa5 man sende flere spionagesonder, eller have forsket i h\xc3\xb8jere spionage teknologi end den givne planet. Kun spionagesonden kan udf\xc3\xb8re denne ordre. Jo flere sonder man sender, des flere informationer modtager man, men med st\xc3\xb8rre risiko for at blive opdaget. N\xc3\xa5r en sonde bliver opdaget \xc3\xb8del\xc3\xa6gges den, og resterne ender som skrot omkring planeten. Spionagesonder er de hurtigste rumskibe i spillet og teknologien bruges, udover til ovenst\xc3\xa5ende form\xc3\xa5l, ogs\xc3\xa5 til at opdage fremmede spionagesonder eller fl\xc3\xa5der der er p\xc3\xa5 vej imod en selv. Chancen for at blive skudt ned under spionage udregnes i procent. Fl\xc3\xa5de enheder og spionage teknologi g\xc3\xb8r procenten h\xc3\xb8jere b\xc3\xa5de p\xc3\xa5 forsvarens og angriberens!\n_START_SECTION_\nKolonisering\n_START_PARAGRAPH_\nKolonisering er enkeltbillet. Et koloniskib sendes ud for at kolonisere en ubeboet planet, og \xc3\xb8del\xc3\xa6gges derefter. Derved frigives ressourcer, som kommer til at agere startkapital for den nye civilisation._NEWLINE_Hvis man sender ressourcer med koloniskibet mistes de i processen, so man m\xc3\xa5 vente til EFTER kolonien er bygget med at sende endnu en fl\xc3\xa5de med ressourcer for at hj\xc3\xa6lpe med opbygningen. Hvis man sender kampfl\xc3\xa5der med koloniskibet, vender disse tilbage til oprindelsesplaneten efter eskorten._NEWLINE_Arealet p\xc3\xa5 den nye planet er tilf\xc3\xa6ldig, men afh\xc3\xa6ngig til en vis grad af planetens position i solsystemet, hvor planeterne 4-6 gennemsnitligt er st\xc3\xb8rst. Positionen bestemmer bestemmer desuden deuterium- og energiproduktionen. Fjerne planeter er koldere, og producerer s\xc3\xa5ledes mere deuterium, mens planeter n\xc3\xa6r solen f\xc3\xa5r mere energi fra solarsatelitter._NEWLINE_S\xc3\xa5dan koloniseres en planet: G\xc3\xa5 f\xc3\xb8rst ind i galaksemenuen og find en plads som har et nummer, men intet billede af planeten. Noter koordinaterne, og send et koloniskib til den planet. Snart vil man have en ny planet under sin kommando, medmindre en anden kolonist kommer f\xc3\xb8rst._NEWLINE_Kolonier kan ogs\xc3\xa5 bruges som minerplaneter som oftest ligger langt v\xc3\xa6k fra alt andet og kun bruges til minedrift og gerne med et lille forsvar. Nogen bruger dem som raid kolonier, som betyder at man l\xc3\xa6gger en koloni der hvor der er mange at angribe og sender sin fl\xc3\xa5de derhen. N\xc3\xa5r fl\xc3\xa5den har gjort sit job flyver man v\xc3\xa6k og sletter kolonien!\n_START_SECTION_\nRecirkulering\n_START_PARAGRAPH_\nRecirkuleringsordren udf\xc3\xb8res af Recycleren. Recycleren sendes ud til en ruinmark (resterne af s\xc3\xa6rligt store slag, svarende til omtrent en trediedel af ressourcerne som blev brugt til at bygge de \xc3\xb8delagte skibe), hvor den indsamler det anvendelige skrot og transporterer det til dens hjemplanet. Det er imidlertid kun Recyclere som kan opbevare skrot, s\xc3\xa5 at sende eksempelvis transportskibe ud til ruinmarkerne for at indsamle ekstra skrot er meningsl\xc3\xb8st. En ruinmark indeholder kun metal og krystal, og alts\xc3\xa5 ikke deuterium._NEWLINE_For at recirkulere skrottet g\xc3\xa5r man ind i galaksemenuen. Hvis der er en ruinmark (RM) k\xc3\xb8res musen henover denne, hvorved en menu kommer frem. (Denne funktion kan kun bruges via en commander account. En commander account koster ca 53 kr hver 3. m\xc3\xa5ned) Hvis du ikke \xc3\xb8nsker at k\xc3\xb8be commander skal du g\xc3\xa5 ind i fl\xc3\xa5de menuen, v\xc3\xa6lge antal recyclers, og i stedet for planet v\xc3\xa6lger man RM uden for boksen med koordinater!\n_START_SECTION_\nStationering\n_START_PARAGRAPH_\nStationering er forflytning af skibe til en anden planet. Alle skibe kan udf\xc3\xb8re denne ordre, men ordren kan gives til planeter ejet af spilleren selv. Bem\xc3\xa6rk, at selvom oversigtssiden viser dig at skibene laver en returrejse, bliver de ved den valgte planet.\n_START_SECTION_\nFleet saving\n_START_PARAGRAPH_\nFleet saving ("fl\xc3\xa5deredning") er en almindelig strategi, hvor spilleren sender sin fl\xc3\xa5de v\xc3\xa6k fra hjemplaneten netop f\xc3\xb8r den angribes. Mens dette i starten kan virke t\xc3\xa5beligt, giver det god mening hvis den angribende fl\xc3\xa5de er alt for st\xc3\xa6rk til dit forsvar. Ved at sende alle sine rumskibe (og optimalt ogs\xc3\xa5 alle ressourcer) v\xc3\xa6k fra planeten, bliver ressourcerne ikke plyndret, og rumskibene kan s\xc3\xa5 kaldes tilbage n\xc3\xa5r angrebet er overst\xc3\xa5et.\n_START_SECTION_\nNinja\n_START_PARAGRAPH_\nNinja er en strategi, hvor spilleren sender en fl\xc3\xa5de til en planet, der bliver angrebet, s\xc3\xa5 den ankommer kort f\xc3\xb8r slaget. Denne fl\xc3\xa5de og det forsvar, der er i forvejen kan s\xc3\xa5 m\xc3\xa5ske g\xc3\xb8re, at man faktisk vinder angrebet. Har man recyclere, kan man selv h\xc3\xb8ste skrottet fra slaget.'